“เฟซบุ๊ก” ทุ่ม 8.8 พันลบ. ครองสิทธิ์ยิงสดศึก “พรีเมียร์ลีก” แย่งฐานลูกค้าช่องกีฬาดัง
"เฟซบุ๊ก" ทุ่ม 8.8 พันลบ. ครองสิทธิ์ยิงสดศึก "พรีเมียร์ลีก" ในไทย-เวียดนาม-กัมพูชา-ลาว แย่งฐานลูกค้าช่องกีฬาดัง
6 ก.ค. 2561

ผู้สื่อข่าวรายงานว่า เฟซบุ๊ก ได้บรรลุข้อตกลงกับพรีเมียร์ลีก คว้าสิทธิ์ในการถ่ายทอดสดการแข่งขันพรีเมียร์ลีกอังกฤษทั้ง 380 แมตช์ ผ่านระบบอินเทอร์เน็ตเรียบร้อยแล้ว ในประเทศไทย เวียดนาม กัมพูชา และลาว แทน “บีอิน สปอร์ตส (BeIN Sports)” ผู้ถือลิขสิทธิ์ปัจจุบัน เป็นระยะเวลา 3 ปี ตั้งแต่ปี 2562 ภายใต้ข้อตกลงมูลค่า 200 ล้านปอนด์ หรือราว 8,800 ล้านบาท (เทียบอัตราแลกเปลี่ยน 1 ปอนด์ เท่ากับ 44 บาท)
โดยเอาชนะคู่แข่งอย่าง บีอิน สปอร์ตส์ (BeIn Sports) และฟ็อกซ์ สปอร์ตส์ เอเชีย (Fox Sports Asia) ซึ่งจะส่งผลให้พรีเมียร์ลีกมีช่องทางเข้าถึงแฟนๆ มากขึ้นนอกเหนือจากผู้ชมหน้าจอโทรทัศน์
ขณะที่ก่อนหน้านี้ เฟซบุ๊กเคยถ่ายทอดสดเกมการแข่งขันฟุตบอลเมเจอร์ลีกของสหรัฐอเมริกา และลาลีกาของสเปน มาแล้ว ขณะที่พรีเมียร์ลีกเอง ก็หวังว่าจะหารายได้ได้มากขึ้นจากการขายลิขสิทธิ์ถ่ายทอดสดในต่างประเทศ รวมถึงดึงดูดผู้ให้บริการสตรีมมิ่ง นอกจากช่องทางถ่ายทอดดั้งเดิมอีกด้วย